arnastofnun/IGC-2024 huggingface dataset:
Setur íslenskra fræða Þingsályktunartillaga - þingskjal nr. 729

1993–94. – 1063 ár frá stofnun Alþingis.

117. löggjafarþing. – 475 . mál.

729. Tillaga til þingsályktunar um setur íslenskra fræða.

Flm.: Kristín Ástgeirsdóttir.

Alþingi ályktar að fela ríkisstjórninni að gera Safnahúsið við Hverfisgötu í Reykjavík að setri íslenskra fræða. Þar verði til húsa miðstöð rannsókna í íslenskum fræðum með þeim bókakosti og aðstöðu sem slíku setri hæfir.

Greinargerð.

Í haust er stefnt að því að taka í notkun Þjóðarbókhlöðuna sem hefur verið um 20 ár í smíðum. Þá flytur Háskólabókasafnið starfsemi sína úr þrengslum gamla háskólahússins og jafnframt er fyrirhugað að sameina Landsbókasafn og Háskólabókasafn. Verði af sameiningu þessara ólíku bókasafna losnar húsnæði í Safnahúsinu við Hverfisgötu. Það var ætlunin er bygging Þjóðarbókhlöðunnar hófst að Þjóðskjalasafnið fengi Safnahúsið til afnota. Á löngum byggingartíma bókhlöðunnar hefur margt gerst, m.a. það að Þjóðskjalasafnið eignaðist eigið hús. Fyrri áform eru væntanlega úr sögunni og eftir að ákveða hvaða starfsemi verði í Safnahúsinu í framtíðinni.

Safnahúsið við Hverfisgötu er eitt fegursta hús Reykjavíkur. Skreytingar utan á húsinu eru tileinkaðar helstu rithöfundum og bókamönnum Íslandssögunnar auk þess sem yfir útidyrum er höggvið í stein: Landsbókasafn. Safnahúsið var hannað sem bókasafn og safnahús. Það er nú alfriðað og segja sérfræðingar í húsagerð og húsafriðun að innréttingar Landsbókasafnsins séu einstakar í sinni röð og vandfundin bókasöfn sem haldið hafa yfirbragði sínu frá upphafi. Það er því mikilvægt að m.a. lestrarsalur Landsbókasafnsins verði varðveittur og nýttur áfram til fræðistarfa, enda orðinn mikið fágæti. Það verður best gert með því að í húsinu verði áfram miðstöð fræðiiðkana með skjölum og bókum, opin öllum almenningi.

Það er tillaga flutningsmanna að Safnahúsið verði gert að setri íslenskra fræða þannig að þær stofnanir, sem fást við íslensk fræði, verði þar til húsa eftir því sem kostur er. Ekki er annað við hæfi en að þetta virðulega hús verði nýtt í þágu þeirra merku bókmennta sem Íslendingar varðveittu og skráðu einir þjóða í norðurálfu og teljast til gersema í bókmenntasögu heimsins. Í húsinu verði öflugt safn þeirra bóka, íslenskra og erlendra, sem snerta íslensk fræði og sögu, svo og safn handrita frá fyrri öldum Íslandsbyggðar. Þá má hugsa sér að nýta hluta hússins til sýninga á handritum og sögulegum gögnum eða að þar verði settar upp sýningar af ýmsu tagi á sviði íslenskra fræða og sögu.

Það má ljóst vera að fljótlega þarf að taka ákvörðun um framtíð Safnahússins. Friðun hússins setur takmörk fyrir því hvaða starfsemi getur rúmast þar innan dyra. Breytingar eru fram undan og því er mikilvægt að hefja nú þegar umræður um framtíð hússins þar sem sú stefna verði mörkuð frá upphafi að Safnahúsið þjóni áfram menningu þjóðarinnar í fortíð og nútíð.
Eignarskattur á íbúðarhúsnæði Þingsályktunartillaga - þingskjal nr. 749

1993–94. – 1063 ár frá stofnun Alþingis.

117. löggjafarþing. – 491 . mál.

749. Tillaga til þingsályktunar um eignarskatt á íbúðarhúsnæði.

Flm.: Guðmundur Hallvarðsson, Þuríður Pálsdóttir, Sólveig Pétursdóttir.

Alþingi ályktar að fela fjármálaráðherra að láta semja og leggja fyrir Alþingi frumvarp til laga um breytingu á lagaákvæðum um eignarskatt á íbúðarhúsnæði með það að markmiði að:

lækka eignarskattsstofn,

jafna eignarskatt á íbúðarhúsnæði,

sérstakt tillit verði tekið til þeirra sem eru eldri en 67 ára og hafa skerta möguleika til tekjuöflunar.

Greinargerð.

Um langt árabil hefur það verið metnaður ungs fólks hér á landi að eignast eigið íbúðarhúsnæði og er svo enn þótt merkja megi breytingu þar á. Kemur þá einkum til mikil óánægja fólks vegna þess forms á eignarskattsstofni sem hefur verið við lýði í nokkur ár og er verulega íþyngjandi.

Þá hefur álagning eignarskatts íþyngjandi fjárhagsleg áhrif á ekkjur og ekkla enda þótt þeir aðilar fái fimm ára aðlögun frá andláti maka, þ.e. greiði fyrst eignarskatt sem einstaklingar að fimm árum liðnum frá fráfalli maka. Eignarskattur kemur mjög misjafnlega niður á þessum aðilum og getur orðið allt að fimmfalt hærri hjá einstaklingi en hjá hjónum, enda þótt um sambærilega eign sé að ræða.

Í breyttu þjóðfélagi er sala fasteigna með öðrum hætti en áður. Þannig seljast stærri fasteignir verr en þær smærri og gerir slíkt öldruðu fólki, ekkjum og ekklum, erfiðara um vik með sölu stærri fasteigna. Ástandið á fasteignamarkaðinum og eignarskatturinn, svo og lækkandi tekjur, gera fyrrnefndum aðilum mjög erfitt að halda eignum sínum.

Illmögulegt er að fylgja þeirri stefnu, sem ríkt hefur í málefnum aldraðra, þ.e. að þeir geti átt eðlilegt heimilislíf og búið sem lengst í eigin húsnæði, vegna þessa sérkennilega og háa eignarskatts.

Flutningsmenn telja ekki rétt að hafa langa greinargerð með máli þessu, hvað þá tölulegar upplýsingar málinu til stuðnings svo ljóst sem það má vera fjármálaráðherra og embættismönnum sem í fjármálaráðuneytinu starfa.

Flutningsmenn leggja áherslu á að fjármálaráðherra láti gera hið fyrsta úttekt á eignarskatti einstaklinga með það að meginmarkmiði að sömu gjöld verði greidd af sambærilegu íbúðarhúsnæði án tillits til landfræðilegrar staðsetningar og án tillits til þess hvort einn eða fleiri eigi húsnæðið. Þá er það óviðunandi að eignarskattur í núverandi formi á íbúðarhúsnæði jaðri við eignaupptöku ríkisins þegar til langs tíma er litið.
Uppbygging verknámsaðstöðu í framhaldsskólum Þingsályktunartillaga - þingskjal nr. 750

1993–94. – 1063 ár frá stofnun Alþingis.

117. löggjafarþing. – 492 . mál.

750. Tillaga til þingsályktunar um átak í uppbyggingu verknámsaðstöðu í framhaldsskólum.

Flm.: Einar Már Sigurðarson.

Alþingi ályktar að fela menntamálaráðherra að undirbúa átak í uppbyggingu verknámsaðstöðu í framhaldsskólum. Átakið taki jafnt til húsnæðis og búnaðar.

Greinargerð.

Um langt skeið hefur verið rætt um nauðsyn þess að efla verknám í framhaldsskólum og nýlega hefur nefnd menntamálaráðherra um mótun menntastefnu boðað að stórefla beri alla verk- og starfsmenntun. Þessar sömu áherslur hafa einkennt mjög alla umræðu um skólamál hér á landi um langt árabil. Hins vegar hefur nokkuð skort á að þessari umræðu hafi fylgt næg uppbygging á þeirri aðstöðu sem nauðsynleg er í skólum. Þessi skortur á aðstöðu er án efa ein ástæða þess að ekki hefur tekist að efla verknám í framhaldsskólum eins og æskilegt hefði verið. Kostnaður við uppbyggingu aðstöðu til verknáms er mun meiri en til bóknáms og m.a. þess vegna hefur bóknám eflst frekar í framhaldsskólum en verknám. Þróun framhaldsskólans hefur að margra áliti tekið of mikið mið af þeirri staðreynd að skort hefur fjármagn til uppbyggingar.

Aðstaða til verknáms í framhaldsskólum landsins er slík í dag að ekkert annað dugar en sérstakt átak í uppbyggingu ef ætlunin er að framkvæma eitthvað af hinum fögru fyrirheitum um eflingu verk- og starfsnáms í framhaldsskólum. Hér er um stórt verkefni á sviði skólamála að ræða og ljóst að ekki verður allt framkvæmt á stuttum tíma. Þess vegna er nauðsynlegt að horft verði yfir sviðið í heild og unnið markvisst að uppbyggingunni. Gera verður áætlun til nokkurra ára þar sem verkefnum verði raðað í mikilvægisröð og m.a. horft til jafnræðis milli verknámsgreina og landshluta.

Við gerð framkvæmdaáætlunar verði haft samráð við viðkomandi framhaldsskóla, viðkomandi sveitarfélög og fulltrúa viðkomandi atvinnugreina.
Varnir gegn mengun hafsins Stjórnartillaga - þingskjal nr. 761

1993–94. – 1063 ár frá stofnun Alþingis.

117. löggjafarþing. – 495 . mál.

761. Tillaga til þingsályktunar um staðfestingu breytinga á samningi um varnir gegn mengun hafsins vegna losunar úrgangsefna og annarra efna í það.

(Lögð fyrir Alþingi á 117. löggjafarþingi 1993–94.)

Alþingi ályktar að heimila ríkisstjórninni að staðfesta fyrir Íslands hönd breytingar á samningi frá 29. desember 1972 um varnir gegn mengun hafsins vegna losunar úrgangsefna og annarra efna í það sem gerðar voru í Lundúnum 12. október 1978.

Athugasemdir við þingsályktunartillögu þessa.

Ísland gerðist árið 1975 aðili að samningi frá 29. desember 1972 um varnir gegn mengun hafsins vegna losunar úrgangsefna og annarra efna í það, sbr. auglýsingar í C-deild Stjórnartíðinda nr. 17/1973, þar sem samningurinn er birtur, og 1/1976.

Á þriðja fundi samningsaðila í Lundúnum 12. október 1978 voru samþykktar breytingar á samningnum. Með þingsályktunartillögu þessari fer ríkisstjórnin þess á leit að Alþingi heimili staðfestingu breytinganna af Íslands hálfu. Breytingarnar hafa ekki tekið gildi en 18 aðilar samningsins hafa fullgilt þær. Þær eru birtar sem fylgiskjal með þingsályktunartillögu þessari.

Breytingarnar fela í sér að 11. gr. samningsins er breytt þannig að samningsaðilum er gert kleift að vísa deilum um túlkun og framkvæmd samningsins til Alþjóðadómstólsins eða til gerðardóms.

Fylgiskjal.
Töpuð störf við fiskvinnslu Þingsályktunartillaga - þingskjal nr. 787

1993–94. – 1063 ár frá stofnun Alþingis.

117. löggjafarþing. – 511 . mál.

787. Tillaga til þingsályktunar um endurheimt tapaðra starfa við fiskvinnslu.

Flm.: Pétur Sigurðsson, Gísli S. Einarsson.

Alþingi ályktar að fela ríkisstjórninni að láta meta hve mörg störf hafa tapast frá landvinnslu sjávarafla vegna „sjávarfrystingar“ og útflutnings á óunnum fiski. Ríkisstjórnin láti enn fremur kanna með hvaða hætti megi endurheimta þau störf.

Greinargerð.

Atvinnuleysi á Íslandi er nú meira en þorri þjóðarinnar hefur áður kynnst og að því leyti er það oft þungbærara en áður að stór hluti þjóðarinnar hefur nú axlað langtímagreiðslubyrði og ábyrgðir.

Meginorsök þessa mikla atvinnuleysis er mjög skertur fiskveiðikvóti. Til viðbótar við þá skerðingu er sú stórfellda breyting á meðferð og vinnslu fisks af Íslandsmiðum sem orðið hefur. Sú breyting ein og sér veldur hráefnisskorti í fiskvinnslu og þar með að almennt atvinnuleysi er meira en vera þarf. Árið 1985 voru fluttar út 65.512 lestir af óunnum fiski en árið 1992 voru þær orðnar 81.500. Á sama tíma er svo milljörðum króna varið í fjárfestingar í skipum og tækjum til að flytja fiskvinnsluna út á sjó. Árið 1985 var afli frystiskipa 18.745 lestir en árið 1992 var hann orðinn rúmlega 100 þús. lestum meiri, eða 126.219 lestir. Þar af voru að vísu um 14.000 lestir úthafskarfi.

Á árunum 1982–1990 fækkaði ársverkum í landvinnslu á sjávarafla um rúm 2.000. Sé fylgt hefðbundinni reikniaðferð, sem er að 2–3 fylgistörf leiði af hverju frumstarfi, má fullyrða að vegna þróunar á meðferð sjávarafla hafi tapast úr landi 4–6 þúsund störf. Það er því hafið yfir vafa að stórtækasta og fljótvirkasta aðgerðin til að bæta úr viðvarandi atvinnuleysi er að endurheimta sem mest af þeim störfum sem tapast hafa með útflutningi á óunnum fiski og fiskvinnslu úti á sjó í frystitogurum.
Könnun á atvinnumöguleikum til framtíðar á Íslandi Þingsályktunartillaga - þingskjal nr. 809

1993–94. – 1063 ár frá stofnun Alþingis.

117. löggjafarþing. – 519 . mál.

809. Tillaga til þingsályktunar um könnun á atvinnumöguleikum til framtíðar á Íslandi.

Flm.: Árni M. Mathiesen, Björn Bjarnason, Guðjón Guðmundsson,

Guðjón A. Kristjánsson.

Alþingi ályktar að fela forsætisráðherra að láta vinna vænleikaskýrslu um atvinnumöguleika til framtíðar á Íslandi, til skemmri og lengri tíma litið, og hvernig þeir verði best nýttir. Haft verði sem víðtækast samstarf við forustumenn og félagasamtök í atvinnulífi, sérstaklega útflytjendur.

Skýrslan verði tilbúin og henni útbýtt á Alþingi eigi síðar en 15. desember 1994.

Greinargerð.

Í tillögunni er gert ráð fyrir því að forsætisráðherra láti vinna svokallaða „vænleikaskýrslu“ um framtíðaratvinnutækifæri á Íslandi, til skemmri tíma litið, til aldamóta og síðan til lengri tíma litið, þ.e. eftir aldamót.

Mjög margir aðilar hér á landi eru á einhvern hátt að velta fyrir sér framtíðaratvinnumöguleikum okkar Íslendinga. Enginn hefur þó heildaryfirsýn eða hefur tekið saman á einn stað hvaða atvinnutækifæri við munum mögulega hafa í framtíðinni og hvernig viðskiptaumhverfið og þjóðfélagsaðstæður þurfa að vera til þess að tækifærin nýtist sem best.

Það er afar mikilvægt fyrir framtíðarstefnumörkun ríkis, sveitarfélaga og fyrirtækja að fyrir liggi upplýsingar um hverjir möguleikar okkar eru, hvort þeir eru raunhæfir nú þegar eða verða það síðar og hverju við þurfum að kosta til svo að nýta megi þessa möguleika sem best. Liggi upplýsingar fyrir verður samræming mennta- og rannsóknarstefnu, stefnu ríkisins í peninga- og skattamálum og fjárfestingarstefnu fyrirtækja og fjármálastofnana auðveldari. Öll ákvörðunartaka um hvaða möguleika við eigum helst að nýta okkur verður markvissari og væntanlegar fjárfestingar arðbærari.

Tillagan gerir ráð fyrir að skýrslan verði unnin í nánu samstarfi við atvinnulífið og hagsmunasamtök, sérstaklega útflytjendur, og fulltrúa annarra ráðuneyta, en hjá þessum aðilum liggur mest af þeim upplýsingum sem á þarf að halda við vinnuna. Það fer hins vegar vel á því að forsætisráðuneytið, ráðuneyti efnahagsmála, hafi forgöngu um þessa vinnu en hún varðar grundvöllinn að efnahag þjóðarinnar í framtíðinni.
Ræktun íslenska fjárhundsins Nefndarálit - þingskjal nr. 813

1993–94. – 1063 ár frá stofnun Alþingis.

117. löggjafarþing. – 390 . mál.

813. Nefndarálit um till. til þál. um skipulega ræktun íslenska fjárhundsins.

Frá meiri hluta landbúnaðarnefndar.

Nefndin hefur fjallað um tillöguna sem gerir ráð fyrir að landbúnaðarráðherra verði falið að skipa nefnd til að gera tillögur um aðgerðir til að vernda íslenska fjárhundinn og hreinrækta stofninn. Meiri hlutinn mælir með samþykkt tillögunnar en leggur áherslu á að nefndin, sem skipuð verður, hafi í störfum sínum náið samráð við Búnaðarfélag Íslands og Hundaræktarfélag Íslands.

Á fund nefndarinnar komu til viðræðna Brynjólfur Sandholt yfirdýralæknir og frá Hundaræktarfélagi Íslands Guðrún Guðjohnsen formaður og Helga Finnsdóttir dýralæknir. Guðjón A. Kristjánsson var fjarverandi við afgreiðslu málsins.

Alþingi, 22. mars 1994.

Guðni Ágústsson,

Jóhannes Geir Sigurgeirsson.

Kristín Ástgeirsdóttir.

frsm.

Ragnar Arnalds.

Eggert Haukdal.

Árni M. Mathiesen,

með fyrirvara.

Gísli S. Einarsson,

með fyrirvara.
Endurskoðun laga um skipan opinberra framkvæmda Nefndarálit - þingskjal nr. 838

1993–94. – 1063 ár frá stofnun Alþingis.

117. löggjafarþing. – 41 . mál.

838. Nefndarálit um till. til þál. um endurskoðun laga um skipan opinberra framkvæmda.

Frá fjárlaganefnd.

Nefndin hefur lokið umfjöllun sinni um tillöguna sem lýtur að endurskoðun laga um skipan opinberra framkvæmda. Að lokinni athugun nefndarinnar á tillögunni og að fengnum skýringum fjármálaráðuneytis og Framkvæmdasýslu ríkisins mælir nefndin með því að tillagan verði samþykkt með þeirri breytingu sem nefndin leggur til á sérstöku þingskjali.

Alþingi, 24. mars 1994.

Sigbjörn Gunnarsson,

Sturla Böðvarsson.

Hermann Níelsson.

form., frsm.

Árni Johnsen.

Árni M. Mathiesen.

Guðmundur Bjarnason.

Guðrún Helgadóttir.

Margrét Frímannsdóttir.

Jón Kristjánsson.

Jóna Valgerður Kristjánsdóttir.

Guðjón A. Kristjánsson.
Endurskoðun laga um skipan opinberra framkvæmda Breytingartillaga - þingskjal nr. 839

1993–94. – 1063 ár frá stofnun Alþingis.

117. löggjafarþing. – 41 . mál.

839. Breytingartillaga við till. til þál. um endurskoðun laga um skipan opinberra framkvæmda.

Frá fjárlaganefnd.

Tillgr. orðist svo:

Alþingi ályktar að fela fjármálaráðherra að skipa nefnd til að endurskoða lög nr. 63 frá 1970, um skipan opinberra framkvæmda. Við endurskoðun laganna verði lögð áhersla á að styrkja framkvæmd laganna með breyttri skipan við undirbúning, mat verktilboða og gerð langtímaáætlana um opinberar framkvæmdir, bæði nýbyggingar og viðhald.
Fullgilding ákvörðunar sameiginlegu EES-nefndarinnar um bókun 47 Stjórnartillaga - þingskjal nr. 841

1993–94. – 1063 ár frá stofnun Alþingis.

117. löggjafarþing. – 537 . mál.

841. Tillaga til þingsályktunar um fullgildingu ákvörðunar sameiginlegu EES-nefndarinnar um breytingu á bókun 47 og tilteknum viðaukum við EES-samninginn.

(Lögð fram á 117. löggjafarþingi 1993–94.)

Alþingi ályktar að heimila ríkisstjórninni að fullgilda fyrir Íslands hönd ákvörðun sameiginlegu EES-nefndarinnar um breytingu á bókun 47 og tilteknum viðaukum við samning frá 2. maí 1992 um Evrópska efnahagssvæðið sem samþykkt var í Brussel 21. mars 1994.

Athugasemdir við þingsályktunartillögu þessa.

ATHUGASEMDIR REPRÓ

..........

Þingsályktunartillögu þessari fylgdi texti ákvörðunar sameiginlegu EES-nefndarinnar nr. 7/94 frá 21. mars 1994 um breytingu á bókun 47 og tilteknum viðaukum við EES-samninginn.

Um textann vísast til þingskjalsins (lausaskjalsins). Enn fremur verður textinn ásamt viðaukum prentaður í C-deild Stjórnartíðinda.
Samningur um Svalbarða Stjórnartillaga - þingskjal nr. 850

1993–94. – 1063 ár frá stofnun Alþingis.

117. löggjafarþing. – 542 . mál.

850. Tillaga til þingsályktunar um staðfestingu samnings um Svalbarða.

(Lögð fyrir Alþingi á 117. löggjafarþingi 1993–94.)

Alþingi ályktar að heimila ríkisstjórninni að staðfesta fyrir Íslands hönd samning um Svalbarða sem gerður var í París 9. febrúar 1920.

Athugasemdir við þingsályktunartillögu þessa.

Með þingsályktunartillögu þessari fer ríkisstjórnin þess á leit að Alþingi heimili staðfestingu samnings um Svalbarða frá 9. febrúar 1920. Samningurinn er birtur sem fylgiskjal með þingsályktunartillögu þessari.

Meðal þeirra deilna sem ræddar voru á friðarráðstefnunni í Versölum eftir lok heimsstyrjaldarinnar fyrri var langvarandi togstreita um yfirráð yfir Svalbarða. Í framhaldi af friðarsamningunum var samningur um Svalbarða gerður 9. febrúar 1920. Upphafleg aðildarríki voru Noregur, Bandaríkin, Danmörk, Frakkland, Ítalía, Japan, Holland, Bretland og Svíþjóð. Fleiri ríki gerðust aðilar að samningnum í kjölfarið og eru aðildarríki nú 40.

Samningurinn um Svalbarða hefur að markmiði uppbyggingu eyjaklasans og friðsamlega nýtingu hans. Samningurinn kveður á um yfirráð Norðmanna yfir eyjaklasanum, en frá þeirri meginreglu eru mikilvægar undantekningar. Ríkisborgarar aðildarríkjanna og skip þeirra eiga sama rétt og Norðmenn til veiða, á sjó og landi, en Norðmönnum er heimilt að grípa til verndaraðgerða sem þó verða að koma jafnt niður á borgurum aðildarríkjanna. Þá er ríkisborgurum allra aðildarríkja heimil atvinnustarfsemi á Svalbarða og nýting auðlinda, þar á meðal námuvinnsla. Í samningnum er lagt bann við herstöðvum á eyjunum og skattalögsaga Norðmanna er mjög takmörkuð.

Markmiðið með aðild Íslands að samningnum um Svalbarða er að leitast við að tryggja hlutdeild í aðgerðum á grundvelli samningsins. Norðmenn hafa lýst yfir 200 mílna fiskverndarsvæði umhverfis Svalbarða. Aðild að samningnum felur ekki í sér viðurkenningu íslenskra stjórnvalda á réttmæti þeirrar aðgerðar, enda er ágreiningur um rétt Norðmanna á svæðinu og almennt um gildi samningsins á hafsvæði utan landhelgi.

..........

Sem fylgiskjal með þingsályktunartillögu þessari var birtur samningurinn um Svalbarða sem gerður var í París 9. febrúar 1920.

Um samninginn vísast til þingskjalsins (lausaskjalsins). Enn fremur verður samningurinn prentaður í C-deild Stjórnartíðinda.
Lýsing á Reykjanesbraut Þingsályktunartillaga - þingskjal nr. 903

1993–94. – 1063 ár frá stofnun Alþingis.

117. löggjafarþing. – 584 . mál.

903. Tillaga til þingsályktunar um lýsingu á Reykjanesbraut milli Hafnarfjarðar og Flugstöðvar Leifs Eiríkssonar.

Flm.: Guðmundur Hallvarðsson, Salome Þorkelsdóttir, Árni R. Árnason.

Alþingi ályktar að fela samgönguráðherra að láta nú þegar hefja undirbúning að því að setja upp lýsingu við Reykjanesbraut á milli Hafnarfjarðar og Flugstöðvar Leifs Eiríkssonar.

Greinargerð.

Sambærilegar þingsályktunartillögur voru fluttar á 111. og 113. löggjafarþingi, en þær gengu þó eingöngu út á kostnaðar- og framkvæmdaáætlun við lýsingu Reykjanesbrautar.

Nokkrar þingsályktanir hafa komið fram á umliðnum löggjafarþingum varðandi Reykjanesbraut sem allar hafa beinst að sama markmiði, þ.e. að auka öryggi þeirra hundruða þúsunda vegfarenda sem fara um Reykjanesbraut árlega.

Mikil næturumferð er um Reykjanesbraut allan ársins hring vegna tímaáætlunar flugs til og frá útlöndum, svo og þeirra fjölmörgu sem sækja vinnu til og frá Suðurnesjum um Reykjanesbraut.

Um Keflavíkurflugvöll fara árlega um 700 þúsund farþegar (þar af eru aðeins um 130 þúsund „transit“-farþegar), um 20 þús. tonn af vörum og pósti og um 80 þús. tonn af flugvélabensíni. Langmestur hluti þessarar umferðar fer um Reykjanesbrautina til viðbótar annarri umferð farþega og vöruflutninga sem tengist Suðurnesjunum. Umferðarþungi á Reykjanesbraut er gífurlegur af þessum sökum. Hin mikla umferð um þennan 50 km langa þjóðveg hefur á liðnum árum leitt af sér rúmlega 12% allra umferðarslysa sem á landinu verða og gengur í raun kraftaverki næst að slysatíðnin er ekki hærri. Þessi háa slysatíðni hlýtur að vera alvarleg áminning um að óbreytt ástand umferðarmála Reykjanesbrautar er óviðunandi.

Í skammdeginu og tíðum veðrabrigðum geta skapast hrikaleg akstursskilyrði á Reykjanesbraut. Flutningsmenn eru þess fullvissir að með lýsingu Reykjanesbrautar, sem þingsályktunartillagan kveður á um, mun umferðaröryggi aukast til muna og slysum fækka.
Fríverslunarsamningur milli Fríverslunarsamtaka Evrópu og Búlgaríu Þingsályktun - þingskjal nr. 916

117. löggjafarþing 1993–1994.

Nr. 8/117.

Þskj. 916 - 431. mál.

Þingsályktun um fullgildingu fríverslunarsamnings milli ríkja Fríverslunarsamtaka Evrópu og Búlgaríu.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli Fríverslunarsamtaka Evrópu (EFTA) og Búlgaríu sem gerður var í Genf 29. mars 1993.

Samþykkt á Alþingi 8. apríl 1994.
Fríverslunarsamningur milli Fríverslunarsamtaka Evrópu og Ungverjalands Þingsályktun - þingskjal nr. 917

117. löggjafarþing 1993–1994.

Nr. 9/117.

Þskj. 917 - 432. mál.

Þingsályktun um fullgildingu fríverslunarsamnings milli ríkja Fríverslunarsamtaka Evrópu og Ungverjalands.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli Fríverslunarsamtaka Evrópu (EFTA) og Ungverjalands sem gerður var í Genf 29. mars 1993.

Samþykkt á Alþingi 8. apríl 1994.
Fríverslunarsamningur milli Fríverslunarsamtaka Evrópu og Rúmeníu Þingsályktun - þingskjal nr. 918

117. löggjafarþing 1993–1994.

Nr. 10/117.

Þskj. 918 - 433. mál.

Þingsályktun um fullgildingu fríverslunarsamnings milli ríkja Fríverslunarsamtaka Evrópu og Rúmeníu.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli Fríverslunarsamtaka Evrópu (EFTA) og Rúmeníu sem gerður var í Genf 10. desember 1992.

Samþykkt á Alþingi 8. apríl 1994.
Endurskoðun laga um skipan opinberra framkvæmda Þingsályktun - þingskjal nr. 919

117. löggjafarþing 1993–1994.

Nr. 11/117.

Þskj. 919 - 41. mál.

Þingsályktun um endurskoðun laga um skipan opinberra framkvæmda.

Alþingi ályktar að fela fjármálaráðherra að skipa nefnd til að endurskoða lög nr. 63 frá 1970, um skipan opinberra framkvæmda. Við endurskoðun laganna verði lögð áhersla á að styrkja framkvæmd laganna með breyttri skipan við undirbúning, mat verktilboða og gerð langtímaáætlana um opinberar framkvæmdir, bæði nýbyggingar og viðhald.

Samþykkt á Alþingi 8. apríl 1994.
Samþykktir Vestnorræna þingmannaráðsins 1993 Nefndarálit - þingskjal nr. 924

1993–94. – 1063 ár frá stofnun Alþingis.

117. löggjafarþing. – 300 . mál.

924. Nefndarálit um till. til þál. um samþykktir Vestnorræna þingmannaráðsins 1993.

Frá utanríkismálanefnd.

Nefndin hefur fjallað um tillöguna og mælir með samþykkt hennar með breytingu sem flutt er tillaga um á sérstöku þingskjali.

Anna Ólafsdóttir Björnsson var fjarverandi við afgreiðslu málsins.

Alþingi, 8. apríl 1994.

Björn Bjarnason,

Steingrímur Hermannsson.

Hjörleifur Guttormsson.

form., frsm.

Lára Margrét Ragnarsdóttir.

Geir H. Haarde.

Petrína Baldursdóttir.

Árni R. Árnason.

Páll Pétursson.
Samþykktir Vestnorræna þingmannaráðsins 1993 Breytingartillaga - þingskjal nr. 925

1993–94. – 1063 ár frá stofnun Alþingis.

117. löggjafarþing. – 300 . mál.

925. Breytingartillaga við till. til þál. um samþykktir Vestnorræna þingmannaráðsins 1993.

Frá utanríkismálanefnd.

Tillgr. orðist svo:

Alþingi ályktar að beina þeim tilmælum til ríkisstjórnarinnar að vinna að framkvæmd ályktana Vestnorræna þingmannaráðsins sem samþykktar voru á fundi ráðsins í Þórshöfn 21. júní 1993.